SK Úradný vestník Európskej únie C 114/11

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2008/C 114/10)

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„RADICCHIO DI VERONA“

ES č.: IT/PGI/005/0670/16.01.2008

CHZO CHOP

1. Názov

„Radicchio di Verona“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.6 – Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov „Radiccho di Verona“

Označenie „Radicchio di Verona“ CHZO sa vzťahuje na výrobok získaný z rastlín, ktoré patria do čeľade astrovité, rodu Cichorium, druhu intybus, skorej (precoce) a neskorej (tardiva) odrody Rossa di Verona.

Rastliny „Radiccho di Verona“ CHZO majú celistvé, prisadnuté listy s hladkými neprerušovanými okrajmi, ktoré sú v hornej časti prehnuté do tvaru žľabu a pripomínajú tak ružicu. Vďaka nízkym zimným teplotám listy nadobúdajú typickú sýtu tmavočervenú farbu, a pretože sa tesne prekrývajú, hlávka nadobúda charakteristický kompaktný srdcovitý tvar. Hlavná žilnatina listov je bielej farby.

„Radiccho di Verona“ má dve odrody: „skorú“ a „neskorú“, ktoré majú tieto znaky:

— „skorá odroda“: hmotnosť hlávky 150 až 350 gramov; sejba sa uskutočňuje v období od 1. do 20. júla, zber začína 1. októbra a produkcia konečného produktu nepresahuje 13 ton na hektár;

— „neskorá odroda“: hmotnosť hlávky 100 až 300 gramov; sejba sa uskutočňuje v období od 21. júla do 15. augusta, zber začína od 15. decembra a konečná produkcia nesmie presiahnuť 11 ton na hektár; pri zbere by sa značná časť hlavného koreňa mala ponechať (najmenej 8 centimetrov); a v prípade tejto odrody sú nevyhnutné následné fázy spracovania pozostávajúce z rýchlenia a bielenia, počas ktorých listy nadobúdajú svoju charakteristickú chrumkavosť a mierne horkastú chuť.

Čakanky „Radicchio di Verona“ CHZO by pri uvedení na trh okrem uvedených charakteristických znakov mali byť správne a dôkladne očistené od vonkajších listov, hlávka a koreň by mali mať umyté a čisté, veľkosť a dĺžka hlávok by mala byť jednotná, aj dĺžka malej časti koreňa ponechanej na hlávke by sa mala zjednotiť. Hlávka by taktiež mala mať kompaktný vzhľad, pevný vrchol, mierne elipsovitý tvar a žilnatina listov by mala byť veľmi výrazná a rozvinutá. Listy majú mať tmavočervenú farbu bez odtieňov. Hlavná listová žila je po celej dĺžke smerom dolu ku základni úplne biela. Hlávky musia byť celistvé, zdravé (preto sa produkty postihnuté hnilobou alebo inými zmenami, pre ktoré sa stávajú nevhodnými na spotrebu, vyraďujú), čerstvého vzhľadu, bez parazitov a poškodení spôsobených parazitmi, bez nadmernej vonkajšej vlhkosti a bez cudzorodých zápachov a/alebo chutí.

„Radicchio di Verona“ CHZO sa predáva s malou, avšak napriek tomu viditeľnou časťou hlavného koreňa s dĺžkou najviac 4 cm, ktorého priemer je úmerný veľkosti samotnej hlávky.

3.3. Suroviny

–

3.4. Krmivo

–

3.5. Konkrétne kroky pri výrobe, ktoré sa musia uskutočniť v označenej zemepisnej oblasti

Vysievanie/presádzanie, zber, rýchlenie a bielenie, čistenie od vonkajších listov a umývanie sa uskutočňujú vo vymedzenej oblasti pestovania uvedenej v bode 4.

3.6. Osobitné pravidlá krájania, strúhania, balenia atď.

Produkty s označením „Radicchio di Verona“ CHZO by sa mali baliť vo vymedzenej oblasti, pretože preprava a nadmerná manipulácia môže mať za následok, že hlávka bude menej kompaktná a náchylnejšia k starnutiu, čím sa zmení kvalita produktu. Produkty s označením „Radicchio di Verona“ CHZO by sa mali predávať v zapečatených obaloch, ktoré zodpovedajú uvedeným typom a sú v súlade s právnymi predpismi Spoločenstva:

— podložky vyrobené z lepenky a/alebo dreva a/alebo syntetického materiálu,

— košíky vyrobené z lepenky a/alebo dreva a/alebo syntetického materiálu,

— balenia s rozmermi 30 × 40 cm vyrobené z lepenky a/alebo dreva, a/alebo zo syntetického materiálu,

— balenia s rozmermi 30 × 50 cm vyrobené z lepenky a/alebo dreva, a/alebo zo syntetického materiálu,

— balenia s rozmermi 40 × 60 cm vyrobené z lepenky a/alebo dreva, a/alebo zo syntetického materiálu,

— sieťované vrecká z materiálu zušľachteného syntetickými živicami s nosnosťou 0,5, 1 alebo 1,5 kg.

Každé balenie by malo obsahovať produkt len v jednej vrstve a malo by byť zapečatené takým spôsobom, aby sa pečať po otvorení obalu rozlomila.

3.7. Osobitné pravidlá pre označovanie

Okrem označenia a loga Spoločenstva by na etikete obalu malo byť zreteľne a čitateľne uvedené meno, názov podniku a adresa baliarne, hmotnosť, dátum a miesto balenia, dátum spotreby a všetky ostatné informácie, ktoré sa vyžadujú v súlade s vnútroštátnymi právnymi predpismi alebo právnymi predpismi Spoločenstva.

Na logu sú vyobrazené tri srdiečka čakanky „Radicchio di Verona“ obkľúčené čiarami a modrým pruhom predstavujúcimi arénu vo Verone a rieku Adižu, ako odkazy na zemepisný pôvod produktu.

K označeniu „Radicchio di Verona“ CHZO sa nesmú pridávať žiadne dodatočné informácie, ktoré nie sú obsiahnuté v tomto jednotnom dokumente. Môže sa uvádzať odkaz na názov farmy, na ktorej bol produkt vypestovaný, a miesto, kde sídli. Možno použiť aj firemnú značku.

Veľkosť písma použitá pre nápis „Radicchio di Verona“ CHZO by v každom prípade mala byť výrazne väčšia ako veľkosť písma použitá na akékoľvek iné údaje uvedené na etikete.

4. Stručné vymedzenie zemepisnej oblasti

„Radicchio di Verona“ CHZO sa produkuje v týchto obciach, ktoré patria do regiónu Veneto v Taliansku:

V provincii Verona sú to tieto obce: Trevenzuolo, Salizzole, Nogara, Concamarise, Sanguinetto, Cerea, Casaleone, Legnago, Minerbe, Roveredo di Guà, Cologna Veneta, Veronella, Arcole, Zimella, Isola della Scala, Bovolone, Bevilacqua, S. Pietro di Morubio, Roverchiara, Gazzo Veronese, Sorgà, Erbè, Oppeano, Isola Rizza, Albaredo d'Adige, Pressana, Villa Bartolomea, Castagnaro, Terrazzo, Boschi S. Anna, Angiari a Bonavigo;

V provincii Vicenza sú to tieto obce: Asigliano Veneto, Pojana Maggiore, Noventa Vicentina, Campiglia dei Berici, Agugliaro, Sossano, Villaga, Albettone, Orgiano, Alonte, Lonigo, Barbarano Vicentino a San Germano dei Berici;

V provincii Padova sú to tieto obce: Casale di Scodosia, Castelbaldo, Masi, Megliadino S. Fidenzio, Megliadino S. Vitale, Merlara, Montagnana, Ospedaletto Euganeo, Saletto, S. Margherita d'Adige, Lozzo Atestino a Urbana.

5. Súvislosť so zemepisnou oblasťou

5.1. Špecifickosť zemepisnej oblasti

V oblasti, v ktorej sa CHZO Radicchio di Verona pestuje, sa nachádza piesčitá pôda, bohatá na organické látky. ktorá je hlboká, dostatočne odvodnená, kyprá a veľmi úrodná. Podnebie, ktoré je mimoriadne priaznivé na pestovanie, je kontinentálneho typu s veľmi horúcimi, sparnými letami a chladnými, hmlistými zimami. Amplitúda ročných teplôt je široká a množstvo zrážok obmedzené, no rovnomerne rozložené počas roka.

5.2. Špecifičnosť výrobku

K špecifickým vlastnostiam, ktorými sa „Radicchio di Verona“ CHZO odlišuje od ostatných výrobkov v tej istej produktovej kategórii, patria výnimočne chrumkavé listy, sýta červená farba a mierne horkastá chuť.

5.3. Príčinná súvislosť medzi zemepisnou oblasťou a akosťou alebo vlastnosťami výrobku (v prípade CHOP) alebo špecifickou akosťou, povesťou alebo inou vlastnosťou výrobku (v prípade CHZO)

„Radicchio di Verona“ CHZO má dlhoročnú a uznávanú dobrú povesť. Plodina sa prvýkrát pestovala na komerčné účely na začiatku 20. storočia, napriek tomu, že sa jej pestovanie v zeleninových záhradách tzv. broli datuje už na konci 18. storočia. Je tiež súčasťou Jacciniho poľnohospodárskeho prehľadu z roku 1882 (zväzok 5 časť I). Pestovala sa na planinách Verony medzi radmi ovocných stromov a viniča. „Radicchio di Verona“ sa tiež spomína v diele „Monografia della Provincia di Verona“, ktorého autorom je prefekt regiónu knieža Luigi Sormano Moretti, vydanom vo Florencii v roku 1911.

Giovanni Rorato v diele „Cucina Veneta“ (1980) opisuje čakanku takto: „Kvety na stole. Niet pochýb, že čakanka našla svoj vyvolený domov v regióne Veneto, pretože práve tu sa pestovala po celé stáročia s osobitným uznaním, i keď špecializované a selektívne pestovanie začalo až koncom 19. storočia. V súčasnosti je výsledkom šľachtenia v regióne Veneto mnoho rôznych odrôd čakanky: ‚radicchio rosso di Treviso‘, ‚radicchio variegato di Castelfranco‘, ‚radicchio di Chioggia‘, ‚radicchio di Verona‘ (ktorá je taktiež červená) a nakoniec ‚radicchio variegato di Lusia‘ z Polesine…“.

Čakanke „Radicchio di Verona“ sa nedá uprieť dobrá povesť, ku ktorej v značnej miere prispieva jej používanie ako hlavnej zložky mnohých tradičných jedál regiónu Veneto (omeleta s čakankou, gaštanové cappelletti v orechovej a čakankovej omáčke, čakankové fagottini atď.).

Jej kompaktná hlávka, chrumkavé listy a jedinečná, mierne horkastá chuť s určitosťou súvisia s prostredím, ktoré charakterizuje oblasť, v ktorej sa pestuje. Kontinentálne podnebie, nízke zimné teploty a vlastnosti piesčitej pôdy, bohatej na organické látky, hlbokej, dostatočne odvodnenej, kyprej a mimoriadne úrodnej, dávajú produktu dané organoleptické vlastnosti.

K uznaniu dobrej povesti čakanky „Radicchio di Verona“ tak v špecializovanej poľnohospodárskej a vedeckej literatúre, ako aj z komerčného hľadiska, viedla stáročná ľudská práca, zručnosť, s akou sa pestovala, a sústavné rozvíjanie a zavádzanie tradičných a špecifických metód pestovania.

Odkaz na uverejnenie špecifikácie

[článok 5 ods. 7 nariadenia (ES) č. 510/2006]

Konsolidované znenie špecifikácie produktu možno nájsť na tejto internetovej adrese:

www.politicheagricole.it/DocumentiPubblicazioni/Search_Documenti_Elenco.htm? txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

(1) Ú. v. EÚ L 93, 31.3.2006, s. 12.